CELEX: 32017R2361
Language: hu
Date: 2017-09-14 00:00:00
Title: A Bizottság (EU) 2017/2361 felhatalmazáson alapuló rendelete (2017. szeptember 14.) az Egységes Szanálási Testület igazgatási kiadásaihoz nyújtott hozzájárulások végleges rendszeréről

19.12.2017   
            
            
               HU
            
            
               Az Európai Unió Hivatalos Lapja
            
            
               L 337/6
            
         A BIZOTTSÁG (EU) 2017/2361 FELHATALMAZÁSON ALAPULÓ RENDELETE
   (2017. szeptember 14.)
   az Egységes Szanálási Testület igazgatási kiadásaihoz nyújtott hozzájárulások végleges rendszeréről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendeletre (1) és különösen annak 65. cikke (5) bekezdésére,
   mivel:
   
               (1)
            
            
               Az 1310/2014/EU felhatalmazáson alapuló bizottsági rendeletben (2) meghatározott, a Testület igazgatási kiadásaihoz nyújtott hozzájárulások részletekben való fizetését lehetővé tevő ideiglenes rendszer egyszerűsített módszeren alapult, és csak a szervezetek egy korlátozott csoportjára, nevezetesen az Európai Központi Bank (EKB) által jelentősnek tekintett szervezetekre (a továbbiakban: jelentős szervezetek) terjedt ki. Az ideiglenes rendszer bevezetésére azért került sor, hogy biztosított legyen a Testület létrehozásához elegendő forrás, ugyanakkor minimálisak legyenek az akkoriban korlátozott struktúrával és működési kapacitással rendelkező Testület adminisztratív terhei. Az ideiglenes rendszer a tervek szerint addig működik, amíg a Bizottság végleges rendszert fogad el az igazgatási kiadásokhoz nyújtott hozzájárulások meghatározására és beszedésére.
            
         
               (2)
            
            
               mivel a Testület már stabilabb struktúrával és működési kapacitással rendelkezik, helyénvaló létrehozni a Testület igazgatási kiadásaihoz nyújtott éves hozzájárulások végleges rendszerét. A végleges rendszernek az 1310/2014/EU felhatalmazáson alapuló rendeletben meghatározott ideiglenes rendszer helyébe kell lépnie.
            
         
               (3)
            
            
               Ennek a végleges rendszernek nem csak a jelentős szervezetekre, hanem az Egységes Szanálási Mechanizmus hatálya alá tartozó összes szervezetre vonatkozóan rendelkeznie kell az igazgatási hozzájárulások meghatározásáról és beszedéséről. A hozzájárulásokat a részt vevő tagállamokban az említett szervezetek konszolidációjának legmagasabb szintjén kell kiszámítani, mivel a Testület döntéshozatali hatásköre kiterjed a konszolidáció körén belüli csoport összes leányvállalatára a csoportszintű szanálási tervek elfogadása, a csoportok szanálhatóságának értékelése és a csoportokra vonatkozó szanálási határozatok elfogadása tekintetében. E feladatok ellátása kiadásokkal jár a Testület számára a konszolidáció körébe tartozó minden egyes leányvállalattal kapcsolatos információk és adatok összegyűjtése és elemzése során. Mivel ezek a kiadások a Testület által az Egységes Szanálási Mechanizmus hatálya alá tartozó szervezeteknek nyújtott szolgáltatásokhoz kapcsolódnak, azokat az említett szervezeteknek kell megfizetniük, és ezért az igazgatási hozzájárulásokat az összevont beszámolóik alapján, a részt vevő tagállamokon belül a konszolidáció legmagasabb szintjén kell kiszámítani, és csoportonként csak egyetlen hozzájárulást kell számítani.
            
         
               (4)
            
            
               A 806/2014/EU rendelet 65. cikkének (3) bekezdése értelmében a Testületnek kell meghatároznia és beszednie a hozzájárulásokat, valamint biztosítania kell, hogy azokat teljes mértékben és időben befizessék. Annak érdekében, hogy a Testület teljesíteni tudja ezeket a követelményeket, biztosítani kell egy, a 806/2014/EU rendelet 2. cikkében említett intézményektől és szervezetektől származó igazgatási hozzájárulások beszedésére szolgáló hatékony rendszert. Az említett intézményekre és szervezetekre már jelenleg is az uniós jogszabályokban meghatározott számos adatszolgáltatási kötelezettség alkalmazandó. Konkrétabban, az 1163/2014/EU európai központi banki rendelet (3) szerint az EKB a felügyeleti díjak kiszámítása céljából adatokat gyűjt a teljes eszközállományról és a teljes kockázati kitettségről. Az 1163/2014/EU rendeletnek megfelelően összegyűjtött adatokat érdemben fel lehet használni a Testületnek nyújtott igazgatási hozzájárulások kiszámításához. A 806/2014/EU rendelet 30. cikkének (2) bekezdése értelmében a Testületnek és az EKB-nak az említett rendelet szerinti hatásköreik gyakorlása során szorosan együtt kell működniük, mindenekelőtt egymás rendelkezésére bocsátják a feladataik ellátásához szükséges összes információt. Hatékonyabb megkérni az EKB-t, hogy az 1024/2013/EU tanácsi rendelet (4) által ráruházott feladatai és hatáskörei gyakorlása során általa kapott és ellenőrzött adatokat továbbítsa a Testületnek, mintsem megkettőzni az érintett intézmények és szervezetek adatszolgáltatási terhét. Az EKB és a Testület közötti adatmegosztás lehetővé teszi továbbá a Testület általi adatellenőrzési eljárás megkettőzésének elkerülését, és a Testület és az EKB azon kötelezettségére épül, hogy szorosan együtt kell működniük a 806/2014/EU rendelet szerinti hatásköreik gyakorlása során. Az adatszolgáltatási és -ellenőrzési eljárások bárminemű megkettőzése elkerülhetetlenül több időt venne igénybe a hozzájárulások kiszámítása és beszedése során, és kevésbé hatékony rendszert eredményezne. Következésképpen az együttműködési kötelezettség részeként az EKB számára elő kell írni, hogy a hozzájárulások Testület általi kiszámítása céljából továbbítsa a Testületnek az érintett intézményektől és szervezetektől kapott adatokat. A Testületnek a lehető legnagyobb mértékben az EKB által összegyűjtött adatokra kell támaszkodnia. A Testületnek az e rendelet szerinti feladatai teljesítéséhez szükséges mértékben kell hozzáférnie a fent említett adatokhoz.
            
         
               (5)
            
            
               A hozzájárulások felosztásának tükröznie kell a Testület közvetlen hatáskörébe tartozó szervezetek, illetve a nemzeti szanálási hatóságok hatáskörébe tartozó szervezetek esetében felmerülő munkaterhelés és a kapcsolódó kiadások közötti különbséget. Ennek a rendeletnek ezért meg kell határoznia, hogy hogyan kell felosztani a hozzájárulásokat a szervezetek e két csoportja között. Az e rendelet által létrehozott végleges rendszernek elő kell írnia a két csoporton belüli szervezetek számára, hogy az általuk egyénileg a Testület számára jelentett – megfigyelhető adatok alapján becsült – forrásigényekkel arányosan fizessenek hozzájárulást.
            
         
               (6)
            
            
               Annak érdekében, hogy mind a Testület, mind az érintett szervezetek biztosak legyenek abban, hogy hogyan kell kiigazítani az egyéni éves hozzájárulásokat számítási hiba vagy az alapul szolgáló adatok változása esetén, ennek a rendeletnek külön szabályokat kell megállapítania ebben a tekintetben. Ha a Testület hibát vét az éves hozzájárulás kiszámításában, elő kell írni számára a hiba javítását. Ennek a követelménynek az amiatt felmerülő hibákra is vonatkoznia kell, hogy a Testület helytelenül alkalmazza az egyéni éves hozzájárulások kiszámításának módszertanát. Ilyen esetekben minden hozzájárulást módosítani kell. Ezzel szemben azon esetek, amelyekben az egyéni éves hozzájárulások kiszámításához használt bemeneti adatok nem helyesek vagy a számítás elvégzését követően módosulnak, nem tekintendők számítási hibának, és ezért eltérően kezelendők. Ilyen esetekben csak azon szervezetek hozzájárulását kell módosítani, amelyek adatai nem voltak helyesek vagy módosultak.
            
         
               (7)
            
            
               A Tanács 1. rendeletének (5) 3. cikkével összhangban a hozzájárulás-fizetési felszólítást és a Testület általi bármely egyéb közlést azon tagállam nyelvén kell megfogalmazni, amelyben a címzett intézmény letelepedett.
            
         
               (8)
            
            
               A hozzájárulások teljes mértékű és időben történő befizetésének biztosítása érdekében az éves hozzájárulások befizetésének végrehajthatónak kell lennie, és részleges fizetés, nemfizetés vagy a hozzájárulás-fizetési felszólításban meghatározott fizetési feltételeknek való meg nem felelés esetén késedelmi kamat alkalmazandó.
            
         
               (9)
            
            
               Az ideiglenes rendszer hatálya alá tartozó jelentős szervezetek hozzájárulásait újra ki kell számítani azon összegek fényében, amelyeket az ideiglenes rendszer keretében korábban teljesítettek. Az ideiglenes rendszer alapján fizetett részletek és a végleges rendszernek megfelelően kiszámított hozzájárulások közötti bármely különbség kiegyenlítésére az átmeneti időszak végét követő év tekintetében a Testület igazgatási kiadásainak fedezésére szolgáló hozzájárulás kiszámítása keretében kerül sor.
            
         
               (10)
            
            
               mivel ez a rendelet bevezeti a Testület igazgatási kiadásaihoz nyújtott hozzájárulások végleges rendszerét, az ideiglenes rendszerről szóló rendeletre már nincs szükség, és azt hatályon kívül kell helyezni,
            
         ELFOGADTA EZT A RENDELETET:
   1. cikk
   Tárgy
   E rendelet szabályokat állapít meg az alábbiak meghatározása céljából:
   
               1.
            
            
               az Egységes Szanálási Testület (a továbbiakban: a Testület) igazgatási kiadásaihoz a 806/2014/EU rendelet 2. cikkében említett szervezetek által nyújtandó hozzájárulások kiszámításának végleges rendszere;
            
         
               2.
            
            
               a hozzájárulások fizetésének módja;
            
         
               3.
            
            
               a hozzájárulások teljes mértékben és időben történő befizetésének biztosításához szükséges nyilvántartási, számviteli, beszámolási és egyéb szabályok;
            
         
               4.
            
            
               az átmeneti időszakban fizetendő hozzájárulások újraszámításának és kiigazításának a módszertana.
            
         2. cikk
   Fogalommeghatározások
   E rendelet alkalmazásában az 1163/2014/EU rendeletben szereplő fogalommeghatározásokat kell alkalmazni. Ezenkívül a következő fogalommeghatározásokat is alkalmazni kell:
   1.   „a Testület igazgatási kiadásai”: a Testület költségvetésének I. részében szereplő kiadások, a 806/2014/EU rendelet 59. cikkének (2) bekezdésében említettek szerint;
   2.   „éves hozzájárulás”: a Testület igazgatási kiadásainak fedezése céljából az ezzel a rendelettel összhangban egy adott pénzügyi évre vonatkozóan a Testület által beszedendő hozzájárulás;
   3.   „hozzájárulás-fizetésre kötelezett”: a felügyeleti díj beszedése céljából az 1163/2014/EU rendelet 4. cikkével összhangban meghatározott, és a 806/2014/EU rendelet 2. cikkének hatálya alá tartozó díjfizetésre kötelezett;
   4.   „átmeneti időszak”: a 2014. augusztus 19-én kezdődő és 2017. december 31-én befejeződő időszak.
   3. cikk
   A beszedendő éves hozzájárulások teljes összegének meghatározása
   Az egy adott pénzügyi év vonatkozásában beszedendő éves hozzájárulások teljes összegét a Testület által az adott pénzügyi évre vonatkozóan a 806/2014/EU rendelet 61. cikkével összhangban elfogadott költségvetés I. része alapján kell kiszámítani, kiigazítva a legutolsó olyan pénzügyi év költségvetésének eredményével, amely tekintetében az említett rendelet 63. cikkének (7) bekezdése szerint közzétették a végleges elszámolást.
   A Testület úgy határozza meg az éves hozzájárulások teljes összegét, hogy a Testület költségvetésének I. része egyensúlyban legyen.
   4. cikk
   Az éves hozzájárulások teljes összegének felosztása
   (1)   A 3. cikknek megfelelően beszedendő teljes összeget a következőképpen kell felosztani:
   
               a)
            
            
               95 % a következő szervezeteknek és csoportoknak:
               
                           i.
                        
                        
                           a 806/2014/EU rendelet 7. cikkének (2) bekezdésében említett szervezetek és csoportok;
                        
                     
                           ii.
                        
                        
                           azon szervezetek és csoportok, amelyek tekintetében a Testület úgy döntött, hogy a 806/2014/EU rendelet 7. cikke (4) bekezdésének b) pontja alapján él az említett rendelet szerinti hatásköreivel;
                        
                     
                           iii.
                        
                        
                           azon szervezetek és csoportok, amelyek kapcsán a részt vevő tagállamok a 806/2014/EU rendelet 7. cikkének (5) bekezdésével összhangban úgy döntöttek, hogy a Testület gyakorolja az említett rendelettel rá ruházott hatásköröket és felelősséget;
                        
                     
         
               b)
            
            
               5 % a 806/2014/EU rendelet 7. cikkének (3) bekezdésében említett szervezeteknek és csoportoknak.
            
         (2)   A 7. cikk sérelme nélkül a Testület a szervezeteket és csoportokat hozzárendeli az (1) bekezdésben meghatározott két kategória egyikéhez azon adatok alapján, amelyeket az EKB a 6. cikk (1) bekezdésével, vagy adott esetben a 11. cikkel összhangban a Testület rendelkezésére bocsát.
   (3)   Ha egy szervezet az (1) bekezdés a) pontjának hatálya alá tartozik, az ugyanazon csoporthoz tartozó minden szervezetet ugyanahhoz a kategóriához kell rendelni.
   (4)   A Testület évente jelentést tesz a Bizottságnak az (1) bekezdésben meghatározott felosztás megfelelőségéről, a szervezetek és csoportok két kategóriájának változó összetétele fényében.
   5. cikk
   Az egyéni éves hozzájárulások kiszámítása
   (1)   A Testület az egyes pénzügyi évekre vonatkozóan fizetendő egyéni éves hozzájárulásokat a 6. cikknek megfelelően kapott adatok, valamint az éves hozzájárulások 3. cikkel összhangban meghatározott teljes összege alapján számítja ki.
   (2)   Az egyéni éves hozzájárulások kiszámítása céljából a Testület az 1163/2014/EU rendelet 10. cikkének (1), (2) és (3) bekezdésében, valamint a 10. cikke (6) bekezdésének a), b) és c) pontjában meghatározott rendelkezéseket alkalmazza.
   (3)   A (2) bekezdésben említett rendelkezések alkalmazása céljából:
   a)   „éves felügyeleti díj”: egyéni éves hozzájárulás;
   b)   „jelentős felügyelt szervezet” vagy „jelentős felügyelt csoport”: a 4. cikk (1) bekezdésének a) pontjában említett szervezet vagy csoport;
   c)   „kevésbé jelentős felügyelt szervezet” vagy „kevésbé jelentős felügyelt csoport”: a 4. cikk (1) bekezdésének b) pontjában említett szervezet vagy csoport;
   d)   „felügyelt szervezet” vagy „felügyelt csoport”: szervezet vagy csoport;
   e)   „díjfizetésre kötelezett”: hozzájárulás-fizetésre kötelezett.
   (4)   A 806/2014/EU rendelet 2. cikkében említett, ugyanazon csoport tagjait képező szervezetek által fizetendő éves hozzájárulást egyetlen hozzájárulásként kell kiszámítani.
   (5)   Ha a Testület hibát vét valamely egyéni éves hozzájárulás kiszámításában, javítja a hibát úgy, hogy újraszámítja minden érintett szervezet egyéni éves hozzájárulását. A Testület a befizetett egyéni éves hozzájárulás és az újraszámított összeg közötti különbséget az újraszámítást követő pénzügyi évben számított egyéni éves hozzájárulás növelésével vagy csökkentésével kiegyenlíti.
   Nem kell azonban újraszámítást végezni, ha a Testület egy hibáról több mint öt évvel azon pénzügyi év végét követően szerez tudomást, amelyben a hiba felmerült.
   6. cikk
   Az egyéni éves hozzájárulás kiszámításához szükséges adatok
   (1)   Minden évben a díjfizetési felszólításoknak az 1163/2014/EU rendelet 12. cikkének (1) bekezdése szerinti kibocsátását követő 5 munkanapon belül, de legkésőbb azon év december 31-ig, amelyre vonatkozóan a díjfizetési felszólításokat kibocsátja, az EKB a Testület rendelkezésére bocsátja az EKB által az adott évben az egyes hozzájárulás-fizetésre kötelezettekre vonatkozóan gyűjtött, az 1163/2014/EU rendelettel összhangban a felügyeleti díjak meghatározásához használt adatokat.
   (2)   Az adatoknak legalább a következő elemeket kell tartalmazniuk:
   
               a)
            
            
               a felügyeleti díjak céljából az 1163/2014/EU rendelet 4. cikke szerint meghatározott minden egyes hozzájárulás-fizetésre kötelezett azonosító és kapcsolattartási adatai;
            
         
               b)
            
            
               a 1163/2014/EU rendelet 10. cikkével összhangban meghatározott díjtényezők;
            
         
               c)
            
            
               valamely hozzájárulás-fizetésre kötelezett jelentős-e az 1024/2013/EU rendelet 6. cikkének (4) bekezdésével összhangban, vagy olyan szervezet vagy csoport-e, amellyel kapcsolatban az EKB az 1024/2013/EU rendelet 6. cikke (5) bekezdésének b) pontjával összhangban úgy döntött, hogy minden vonatkozó hatáskörével közvetlenül él;
            
         
               d)
            
            
               minden olyan adat, amelyet az EKB a hozzájárulás-fizetésre kötelezett adatszolgáltatása hiányában maga határozott meg, az 1163/2014/EU rendelet 10. cikkének (5) bekezdésével összhangban;
            
         
               e)
            
            
               az egyes hozzájárulás-fizetésre kötelezettek díjszámításának alapjául szolgáló érvényességi dátum, amely meghatározza az időtartamot, ameddig a hozzájárulás-fizetésre kötelezett a felügyeleti díj hatálya alá tartozott, és az adott díjfizetési időszakban az 1163/2014/EU rendelet 7. cikkének (2) bekezdésével összhangban bármely jogállásváltozás.
            
         (3)   A (2) bekezdés a) pontja alkalmazásában az egyes hozzájárulás-fizetésre kötelezettek azonosító és kapcsolattartási adataik tartalmaznak a 45/2001/EK rendelet (6) szerint minden olyan személyes adatot, amelyet az EKB az 1163/2014/EU rendelet szerinti feladatainak elvégzése céljából gyűjtött, és amely szükséges az e rendelet szerinti feladatok Testület általi teljesítéséhez.
   (4)   Ha a Testületnek e rendelet alkalmazásában meg kell állapítania, hogy egy szervezet részét képezi-e egy csoportnak, amely kijelölt egy adott hozzájárulás-fizetésre kötelezettet, az EKB, a nemzeti szanálási hatóságok és a nemzeti illetékes hatóságok minden vonatkozó információval segítik a Testületet.
   (5)   Abban az esetben, ha az EKB az 1163/2014/EU rendelet 7. cikkével összhangban kiegészítő számlát bocsát ki vagy újraszámítja az éves felügyeleti díjat, az EKB a díjfizetési felszólítás kibocsátásától számított 5 napon belül közli a Testülettel az új adatokat.
   (6)   Az egy adott pénzügyi évben beszedendő egyéni éves hozzájárulások kiszámításához a Testület az EKB által az 1163/2014/EU rendelettel összhangban az előző pénzügyi évben gyűjtött, és e cikknek, vagy adott esetben a 11. cikknek megfelelően a Testület rendelkezésére bocsátott adatokat használja fel.
   (7)   Ha az EKB egy adott pénzügyi évben az ebben a cikkben meghatározott időszakokon belül nem bocsátotta a Testület rendelkezésére az éves hozzájárulások kiszámításához szükséges adatokat, a Testület az említett számítás céljára felhasználhatja az EKB által a rendelkezésére bocsátott legfrissebb elérhető adatokat.
   (8)   Amennyiben nem elérhetőek az EKB által rendelkezésre bocsátott adatok, az érintett nemzeti illetékes hatóság kérésre biztosítja a Testület számára a rendelkezésére álló adatokat.
   (9)   Amennyiben a nemzeti illetékes hatóság által rendelkezésre bocsátott adatok nem elérhetők, a hozzájárulás-fizetésre kötelezett kérésre a Testület által meghatározott határidőn belül a Testület rendelkezésére bocsátja a szükséges adatokat. Ha a hozzájárulás-fizetésre kötelezett nem válaszol a Testület által meghatározott határidőn belül, a Testület észszerű feltételezések alapján meghatározhatja az adatokat.
   (10)   A Testület az ebben a cikkben részletezett adatokat kizárólag e rendelet céljára és azzal összhangban használhatja fel.
   7. cikk
   A hatály, a jogállás vagy más adatok megváltozása
   (1)   Ha egy szervezet vagy csoport csak a pénzügyi év egy részében tartozik a 806/2014/EU rendelet 2. cikkének hatálya alá, az arra a pénzügyi évre vonatkozó egyéni éves hozzájárulását azon teljes hónapok száma alapján kell kiszámítani, amelyek során az említett cikk hatálya alá tartozik.
   (2)   Ha egy szervezet vagy csoport jogállása egy pénzügyi év során a 4. cikk (1) bekezdésében említett kategóriák között megváltozik, az adott pénzügyi évre vonatkozó egyéni éves hozzájárulását azon hónapok száma alapján kell kiszámítani, amelyek utolsó napján a szervezet vagy csoport az adott kategóriába tartozott.
   (3)   Amennyiben egy szervezet vagy csoport egy adott pénzügyi évre vonatkozó egyéni éves hozzájárulásának kiszámításához használt adataiban egyéb változások következtek be, az adott szervezet vagy csoport adott pénzügyi évre vonatkozó egyéni éves hozzájárulását az aktualizált adatok alapján kell kiszámítani.
   (4)   Ha az EKB az (1) és (2) bekezdés szerinti változást jelentett, vagy a (3) bekezdés szerinti változás következett be, a Testület kizárólag az adott szervezet vagy csoport egyéni éves hozzájárulását számítja ki újra az érintett pénzügyi évekre vonatkozóan. Ha az (1), (2) vagy (3) bekezdésben említett változások több szervezet vagy csoport kapcsán merültek fel ugyanazon pénzügyi év során, a Testület csak az egyéni szervezetet vagy csoportot érintő változásokat veszi figyelembe az adott szervezet vagy csoport egyéni éves hozzájárulásának újraszámítása céljából.
   (5)   Ha egy befizetett egyéni éves hozzájárulás összege magasabb, mint a (4) bekezdésnek megfelelően újraszámított összeg, a Testület visszatéríti a különbözetet az érintett szervezet vagy csoport számára. Ha egy befizetett egyéni éves hozzájárulás összege alacsonyabb, mint a (4) bekezdésnek megfelelően újraszámított összeg, az érintett szervezet vagy csoport befizeti a különbözetet a Testület számára. Egy esedékes összeg e bekezdésnek megfelelő visszatérítése vagy beszedése céljából a Testület a (4) bekezdés szerinti újraszámítást követő pénzügyi évben csökkenti vagy növeli az érintett szervezet vagy csoport egyéni éves hozzájárulását.
   (6)   Az (1), (2) vagy (3) bekezdésben említett változások által nem érintett szervezetek vagy csoportok egyéni éves hozzájárulását nem kell kiigazítani.
   (7)   A Testület az (5) bekezdéssel összhangban tett összes kiigazításból eredő aggregált többletet vagy hiányt átvezeti a 3. cikknek megfelelően meghatározandó éves hozzájárulások teljes összegébe azon pénzügyi évet követő pénzügyi évre vonatkozóan, amelyben a kiigazításokat alkalmazták.
   (8)   A költségvetésének hatékony és eredményes kezelésére vonatkozó elvvel összhangban a Testület meghozza az e cikkben meghatározott rendelkezések végrehajtásához szükségesnek ítélt minden döntést, többek között a Testület általi visszatérítések és a szervezetektől beszedendő kiegészítő befizetések ütemezésére vonatkozóan.
   8. cikk
   Hozzájárulás-fizetési felszólítás, közlések, fizetés és késedelmi kamat
   (1)   A Testület hozzájárulás-fizetési felszólítást bocsát ki a hozzájárulás-fizetésre kötelezettek részére.
   (2)   A Testület a hozzájárulás-fizetési felszólítást alábbi módok valamelyikén közli:
   
               a)
            
            
               elektronikusan vagy egyéb hasonló távközlési eszköz útján;
            
         
               b)
            
            
               faxon;
            
         
               c)
            
            
               futárszolgálattal;
            
         
               d)
            
            
               tértivevényes ajánlott levélben;
            
         
               e)
            
            
               nyomtatott példány kézbesítése vagy személyes átadása útján.
            
         A hozzájárulás-fizetési felszólítás aláírás nélkül is érvényes.
   (3)   A hozzájárulás-fizetési felszólítás meghatározza az éves hozzájárulás összegét és az éves hozzájárulás befizetésének módját. A felszólítást az egyéni hozzájárulás-fizetési határozat ténybeli és jogi elemei tekintetében megfelelően indokolni kell.
   (4)   A Testület az éves hozzájárulással, többek között a 10. cikk (8) bekezdése szerinti kiegyenlítési határozattal kapcsolatos minden egyéb közlést a hozzájárulás-fizetésre kötelezettnek címez.
   (5)   A hozzájárulást euróban kell befizetni.
   (6)   A hozzájárulás-fizetésre kötelezett az éves hozzájárulást a hozzájárulás-fizetési felszólítást kibocsátásától számított 35 naptári napon belül befizeti. A hozzájárulás-fizetésre kötelezett eleget tesz a hozzájárulás-fizetési felszólításban az éves hozzájárulás megfizetése tekintetében meghatározott követelményeknek. A fizetés napja az a nap, amelyen a Testület számláján megtörténik a jóváírás.
   (7)   A 806/2014/EU rendelet 2. cikkében említett, ugyanazon csoport tagjait képező szervezetek által fizetendő éves hozzájárulást az adott csoport hozzájárulás-fizetésre kötelezettjétől kell beszedni.
   (8)   A Testület rendelkezésére álló egyéb jogorvoslatok sérelme nélkül a részleges fizetés, nemfizetés vagy a hozzájárulás-fizetési felszólításban meghatározott fizetési feltételek nemteljesítése esetén az éves hozzájárulás fennmaradó összege után a fizetés esedékessége napjától napi szinten számított, az EKB fő refinanszírozási műveleteinek kamatlába plusz 8 százalék mértékű kamatot kell fizetni.
   (9)   A hozzájárulás-fizetésre kötelezett részéről történő részleges fizetés, nemfizetés vagy a hozzájárulás-fizetési felszólításban meghatározott fizetési feltételek nemteljesítése esetén a Testület tájékoztatja azon részt vevő tagállam nemzeti szanálási hatóságát, amelyben a hozzájárulás-fizetésre kötelezett letelepedett.
   9. cikk
   Végrehajtás
   (1)   Az éves hozzájárulások esedékes fizetései és a 8. cikk (8) bekezdése szerinti késedelmi kamatok végrehajtathatók.
   (2)   A végrehajtásra az azon részt vevő tagállamban alkalmazandó eljárási szabályok irányadók, amelynek területén a végrehajtásra sor kerül.
   (3)   Az egyes részt vevő tagállamok kormányai az egyéni hozzájárulás-fizetési határozatok hitelességének ellenőrzése céljából kijelölnek egy hatóságot, és arról tájékoztatják a Testületet és az Európai Unió Bíróságát.
   (4)   Minden egyéni hozzájárulás-fizetési határozatot el kell látni végrehajtási záradékkal. A végrehajtás a határozat hitelességének a (3) bekezdés szerint kijelölt hatóság általi ellenőrzésén kívül semmilyen más alakisághoz nincs kötve.
   (5)   A nemzeti szanálási hatóságok segítik a Testületet a végrehajtási eljárás során, amelyre a részt vevő tagállamban alkalmazandó eljárási szabályok irányadók.
   10. cikk
   Az átmeneti időszakban esedékes hozzájárulások újraszámítása és kiegyenlítése
   (1)   Az átmeneti időszakban esedékes hozzájárulások újraszámítása és kiegyenlítése céljából a 2014. november és december hónapokat a 2015-ös pénzügyi év részének kell tekinteni.
   (2)   A 806/2014/EU rendelet 2. cikkében említett szervezetek által a Testület átmeneti időszakra vonatkozó igazgatási kiadásainak fedezésére teljesített hozzájárulások összegét a Testület az ebben a rendeletben meghatározott rendelkezéseknek megfelelően újraszámítja.
   (3)   A 6. cikk (4) bekezdésének sérelme nélkül, az átmeneti időszakba tartozó pénzügyi években az egyes szervezetek által fizetendő hozzájárulások összegének újraszámításához a Testület az EKB által az 1163/2014/EU rendelettel összhangban az említett pénzügyi években gyűjtött, és a 11. cikknek megfelelően a Testület rendelkezésére bocsátott adatokat használja fel.
   (4)   Az 1310/2014/EU felhatalmazáson alapuló rendeletben meghatározott ideiglenes rendszer alapján a jelentős szervezetek által fizetett részletek és a (2) bekezdésben említett hozzájárulások közötti bármely különbség kiegyenlítése az átmeneti időszak végét követő pénzügyi évben esedékes éves hozzájárulások kiszámítása során történik. A kiegyenlítésre az adott pénzügyi évre vonatkozóan fizetendő éves hozzájárulások csökkentésével vagy emelésével kerül sor.
   (5)   A 806/2014/EU rendelet 2. cikkében említett azon szervezetek, amelyek esetében a hozzájárulások kiszámítását és beszedését elhalasztották az átmeneti időszakban, a (2) bekezdésnek megfelelően kiszámított hozzájárulásokat fizetik be az átmeneti időszakba tartozó évekre vonatkozóan. Ezek a hozzájárulások megnövelik az átmeneti időszak végét követő pénzügyi évre vonatkozóan esedékes éves hozzájárulásokat.
   (6)   A (4) bekezdés alkalmazásában „jelentős szervezetek” azok a szervezetek, amelyeket a részt vevő tagállamokban az EKB a konszolidáció legmagasabb szintjén tájékoztatott azon döntéséről, amelynek értelmében jelentősnek minősülnek az 1024/2013/EU rendelet 6. cikke (4) bekezdése értelmében, valamint összhangban a 468/2014/EU rendelet (7) 147. cikkének (1) bekezdésével, és amelyek szerepelnek az EKB weboldalán 2014. szeptember 4-én közzétett jegyzékben; ugyanakkor e fogalomba nem tartoznak bele azok a jelentős szervezetek, amelyek a jelentős szervezetek között már figyelembe vett csoportok leányvállalatai és a részt nem vevő tagállamokban székhellyel rendelkező hitelintézeteknek a részt vevő tagállamokban letelepedett fióktelepei.
   (7)   Amennyiben a (4) bekezdésben említett különbség vagy az (5) bekezdésben említett, az átmeneti időszakba tartozó évekre vonatkozó hozzájárulások magasabbak, mint az átmeneti időszak végét követő pénzügyi évre vonatkozóan fizetendő hozzájárulások, a kiigazítást a következő pénzügyi években kell folytatni.
   (8)   Ha egy csoporton belül kettő vagy több szervezetre alkalmazandó a (4) vagy (5) bekezdés szerinti kiegyenlítés, a Testület az adott csoport szervezetei tekintetében elszámolhatja az esedékes hozzájárulásokat a visszatérítésekkel szemben.
   11. cikk
   Az átmeneti időszakba tartozó pénzügyi évekre vonatkozó hozzájárulások újraszámítása céljából szükséges adatok
   Az EKB az e rendelet hatálybalépésétől számított 30 napon belül a Testület rendelkezésére bocsátja a 6. cikkben meghatározott, és az EKB által az 1163/2014/EU rendeletnek megfelelően az átmeneti időszakba tartozó pénzügyi években gyűjtött adatokat.
   12. cikk
   Kiszervezés
   (1)   A Testület dönthet úgy, hogy az ebben a rendeletben meghatározott bizonyos feladatokat teljesen vagy részlegesen kiszervez.
   (2)   A Testület olyan technikai feladatokra korlátozza a kiszervezést, amelyek a hozzájárulások beszedéséhez kapcsolódnak, és nem foglalják magukban a hozzájárulások meghatározásával kapcsolatos hatásköreinek gyakorlását.
   (3)   A feladatok kiszervezése céljából valamely szolgáltatónak adott megbízás egyértelműen megjelöli a megbízás időtartamát és kiszervezett konkrét feladatokat, és meghatározza a szolgáltató által a Testületnek tett rendszeres jelentés keretét.
   (4)   A Testület és valamely szolgáltató között a feladatok (1) bekezdés szerinti kiszervezése céljából kötött szerződésben rendelkezni kell a Testület felmondási jogairól, a további alvállalkozók bevonásához kapcsolódó jogokról és a szolgáltató általi szerződésszegésről.
   (5)   Amennyiben a Testület egészben vagy részben kiszervez feladatokat az (1) bekezdésnek megfelelően, teljes mértékben felelős marad a 806/2014/EU rendeletben és az e rendeletben meghatározott kötelezettségei teljesítéséért.
   (6)   Amennyiben a Testület egészben vagy részben kiszervez feladatokat az (1) bekezdésnek megfelelően, mindenkor biztosítja a következőket:
   
               a)
            
            
               a kiszervezés céljából kötött szerződések nem rendelkeznek a Testület felelősségének átruházásáról;
            
         
               b)
            
            
               a kiszervezés céljából kötött szerződések nem rendelkeznek sem a Testület a 806/2014/EU rendelet 45. cikke és 46. cikkének (1) bekezdése szerinti elszámoltathatóságának, sem az említett rendelet 47. cikke szerinti függetlenségének kizárásáról;
            
         
               c)
            
            
               a kiszervezés nem fosztja meg a Testületet a kockázatai kezeléséhez szükséges rendszerektől és kontrollmechanizmusoktól;
            
         
               d)
            
            
               a szolgáltató a Testületével egyenértékű üzletmenet-folytonossági intézkedéseket alkalmaz;
            
         
               e)
            
            
               a Testület megtartja a nyújtott szolgáltatások minőségének, valamint a szolgáltató szervezeti megfelelésének értékeléséhez szükséges szakértelmet és erőforrásokat; a Testület hatékonyan felügyeli a kiszervezett funkciókat és folyamatosan kezeli a kiszervezéshez kapcsolódó kockázatokat;
            
         
               f)
            
            
               a Testület közvetlenül hozzáfér a kiszervezett feladatok szükséges ellenőrzését számára lehetővé tevő lényeges információkhoz.
            
         (7)   Amennyiben a Testület egészben vagy részben kiszervez feladatokat az (1) bekezdésnek megfelelően, biztosítja, hogy a szolgáltató köteles legyen eleget tenni a Testület belső jogi követelményeinek és a biztonságra és a bizalmas kezelésre vonatkozó elveknek. A Testülettel kapcsolatos és a szolgáltató számára hozzáférhető bármely bizalmas információ csak a Testület által átruházott megbízás teljesítéséhez szükséges mértékben használható fel.
   (8)   A kiszervezési döntés meghozatala előtt a Testületnek meg kell szereznie az EKB beleegyezését az EKB által rendelkezésre bocsátott adatok szolgáltatóval történő megosztására vonatkozóan, az alkalmazandó titoktartási előírásoknak megfelelően.
   13. cikk
   A nemzeti szanálási hatóságok általi segítségnyújtás
   A Testület kérheti a nemzeti szanálási hatóságoktól, hogy segítsenek az éves hozzájárulások beszedési eljárása során, amennyiben az ilyen kérést indokolják az egyedi eset körülményei.
   14. cikk
   Hatályon kívül helyezés
   Az 1310/2014/EU felhatalmazáson alapuló rendelet hatályát veszti.
   15. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. szeptember 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 225., 2014.7.30., 1. o.
   
   
      (2)  A Bizottság 1310/2014/EU felhatalmazáson alapuló rendelete (2014. október 8.) az Egységes Szanálási Testület igazgatási kiadásainak fedezésére szolgáló hozzájárulások részletekben való fizetését az átmeneti időszak tekintetében lehetővé tevő ideiglenes rendszerről (HL L 354., 2014.12.11., 1. o.).
   
      (3)  Az Európai Központi Bank 1163/2014/EU rendelete (2014. október 22.) a felügyeleti díjakról (EKB/2014/41) (HL L 311., 2014.10.31., 23. o.).
   
      (4)  A Tanács 1024/2013/EU rendelete ( 2013. október 15. ) az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról (HL L 287., 2013.10.29., 63. o.).
   
      (5)  A Tanács 1. rendelete az Európai Gazdasági Közösség által használt nyelvek meghatározásáról (HL 17., 1958.10.6., 385. o.).
   
      (6)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
   
      (7)  Az Európai Központi Bank 468/2014/EU rendelete ( 2014. április 16. ) az Egységes Felügyeleti Mechanizmuson belül az Európai Központi Bank és az illetékes nemzeti hatóságok, valamint a kijelölt nemzeti hatóságok közötti együttműködési keretrendszer létrehozásáról (SSM-keretrendelet) (EKB/2014/17) (HL L 141., 2014.5.14., 1. o.).